钦定古今图书集成/历象汇编/乾象典/第048卷 > 尾宿
## 钦定古今图书集成/历象汇编/乾象典/第048卷 > 尾宿

按：《礼记月令》：“孟春之月旦尾中”

按《左传》，“龙尾伏辰。”

〈注〉“龙尾”，尾星也。日月之会曰辰。日在尾，故“尾星伏不见。”

按《星经》，龙尾九星为后宫，第一星后，次三夫人，次九
嫔，次嫔妾，一名后族，水星也，二风后，三天鸡，四天狗，

〈注〉索隐曰：宋均云：“属后宫场，故得兼子。”子必九者，取尾有九星也。《元命苞》云：“尾九星，箕四星，为后宫之场”也。正义曰：尾为析木之津，于辰在寅，燕之分野。尾九星为后宫，亦为九子星。近心第一星为后妃，次三星并为夫人，次三嫔，末二星为妾。

按：《汉书天文志》同。

按《晋书天文志》：“尾九星，后宫之场，妃后之府。上第一
星后也。次三星夫人，次星后嫔妾。第三星傍一星名
曰神宫，解衣之内室。尾亦为九子。”

按：《隋书天文志》同。

按《宋史天文志》，“尾宿九星，为天子后宫，亦主后妃之
位。上第一星，后也；次三星夫人；次星，嫔妾也，亦为九
子。”汉永元铜仪，尾宿十八度，唐开元游仪同。旧去极
百二十度。一云百四十度，今百二十四度。景祐测验，
亦十八度，距西行从西第二星，去极百二十八度，在
赤道外二十二度。《乾象新书》，二十七度。

按《观象玩占》：“尾九星，苍龙尾也，一曰天鸡，一曰析木，
一曰天狗，一曰风后，一曰太庙，亦曰大司空，一曰龙。”
一曰九子水星也。尾为后宫后妃之府。其北十尺，
为日月五星中道。其上第一星主后，次二星主夫人，
又次三星主九嫔，次三星主媵妾，其第二星为后族。
旁一小星相去一寸，曰“神宫”，天子解衣之内室也。尾
又主八风，箕尾之间谓之九江口，故尾星又曰九江，
主水。